CELEX: 32012R1217
Language: lt
Date: 2012-12-12 00:00:00
Title: 2012 m. gruodžio 12 d. Europos Parlamento ir Tarybos reglamentas (ES) Nr. 1217/2012 dėl tarifinių kvotų, taikomų iš Rusijos Federacijos į Europos Sąjungą eksportuojamai medienai, skyrimo

20.12.2012   
            
            
               LT
            
            
               Europos Sąjungos oficialusis leidinys
            
            
               L 351/34
            
         EUROPOS PARLAMENTO IR TARYBOS REGLAMENTAS (ES) Nr. 1217/2012
   2012 m. gruodžio 12 d.
   dėl tarifinių kvotų, taikomų iš Rusijos Federacijos į Europos Sąjungą eksportuojamai medienai, skyrimo
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo, ypač į jos 207 straipsnį,
   atsižvelgdami į Europos Komisijos pasiūlymą,
   teisėkūros procedūra priimamo akto projektą perdavus nacionaliniams parlamentams,
   laikydamiesi įprastos teisėkūros procedūros (1),
   kadangi:
   
               (1)
            
            
               atsižvelgdama į tai, kad žaliavinės medienos importas yra svarbus Sąjungos ekonomikai, o Rusijos Federacija yra Sąjungai svarbi žaliavinės medienos tiekėja, Komisija vedė derybas su Rusijos Federacija dėl pastarosios įsipareigojimų mažinti arba panaikinti žaliavinės medienos eksporto muitus;
            
         
               (2)
            
            
               šie įsipareigojimai Rusijos Federacijai įstojus į Pasaulio prekybos organizaciją (toliau – PPO) buvo įtraukti į jos PPO nuolaidų ir įsipareigojimų dėl prekių sąrašą, ir jie taip pat apima nurodytų rūšių spygliuočių medienos eksportui taikomas tarifines kvotas, kurių dalis skirta eksportui į Sąjungą;
            
         
               (3)
            
            
               vykstant deryboms dėl Rusijos Federacijos stojimo į PPO, Komisija Sąjungos vardu vedė derybas dėl Europos Sąjungos ir Rusijos Federacijos susitarimo pasikeičiant laiškais, susijusio su iš Rusijos Federacijos į Europos Sąjungą eksportuojamai medienai taikomų tarifinių kvotų administravimu (2) (toliau – Susitarimas);
            
         
               (4)
            
            
               Sąjunga ir Rusijos Federacija taip pat vedė derybas dėl Protokolo dėl techninių sąlygų pagal Susitarimą (3) (toliau – Protokolas);
            
         
               (5)
            
            
               2011 m. gruodžio 14 d. Taryba priėmė Sprendimą 2012/105/ES (4), kuriuo suteikiami įgaliojimai pasirašyti Susitarimą ir Protokolą bei juos laikinai taikyti nuo Rusijos Federacijos įstojimo į PPO dienos. Susitarimas ir Protokolas pasirašyti 2011 m. gruodžio 16 d. Rusijos Federacija įstojo į PPO 2012 m. rugpjūčio 22 d.;
            
         
               (6)
            
            
               pagal Susitarimo nuostatas jai skirtą tarifinių kvotų dalį Sąjunga turi valdyti pagal savo vidaus procedūras. Sprendime 2012/105/ES nustatyta, kad Komisija turi priimti išsamias kvotų leidimų skyrimo metodo taisykles pagal Protokolą, taip pat visas kitas nuostatas, kurių Sąjungai reikia eksportui į Sąjungą skirtų tarifinių kvotų kiekiams valdyti. Komisijos įgyvendinimo reglamentu (ES) Nr. 498/2012 (5) nustatytos būtinos laikinosios įgyvendinimo taisyklės, kad Sąjunga galėtų visiškai įgyvendinti savo dalies tarifinių kvotų operacijų valdymą iki Rusijos Federacijai įstojant į PPO. Tas reglamentas bus nebetaikomas nuo tos dienos, kai sudaromi ir įsigalioja Susitarimas ir Protokolas;
            
         
               (7)
            
            
               siekiant užtikrinti vienodas Susitarimo ir Protokolo įgyvendinimo sąlygas jiems įsigaliojus, Komisijai turėtų būti suteikti įgyvendinimo įgaliojimai. Tais įgaliojimais turėtų būti naudojamasi laikantis 2011 m. vasario 16 d. Europos Parlamento ir Tarybos reglamento (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (6);
            
         
               (8)
            
            
               siekiant užtikrinti teisinį tikrumą ir teisinį tęstinumą ekonominės veiklos vykdytojams, nauji įgyvendinimo aktai, kurie bus priimti pagal šį reglamentą, turėtų išlaikyti pagal Įgyvendinimo reglamentą (ES) Nr. 498/2012 jau priimtų pereinamojo laikotarpio priemonių teisinį poveikį. Paskui turėtų būti laikoma, kad tos pereinamojo laikotarpio priemonės priimtos pagal atitinkamas tų naujų įgyvendinimo aktų nuostatas,
            
         PRIĖMĖ ŠĮ REGLAMENTĄ:
   1 straipsnis
   1.   Siekiant įgyvendinti Europos Sąjungos ir Rusijos Federacijos susitarimą dėl tarifinių kvotų, taikomų iš Rusijos Federacijos į Sąjungą eksportuojamai medienai, administravimo ir Protokolą dėl techninių sąlygų pagal tą Susitarimą, Komisija pagal Protokolo 5 straipsnio 2 dalį priima įgyvendinimo aktus, nustatančius išsamias kvotų leidimų skyrimo metodo taisykles ir nustatančius visas kitas nuostatas, kurių Sąjungai reikia eksportui į Sąjungą skirtų tarifinių kvotų kiekiams valdyti. Tie įgyvendinimo aktai priimami laikantis 2 straipsnio 2 dalyje nurodytos nagrinėjimo procedūros.
   2.   1 dalyje nurodytais įgyvendinimo aktais pratęsiamas pagal Įgyvendinimo reglamentą (ES) Nr. 498/2012 priimtų pereinamojo laikotarpio priemonių teisinis poveikis.
   2 straipsnis
   1.   Komisijai padeda Medienos komitetas, įsteigtas pagal Sprendimo 2012/105/ES 5 straipsnį. Tas komitetas – komitetas, kaip apibrėžta Reglamente (ES) Nr. 182/2011. Medienos komitetas gali nagrinėti visus Komisijos arba valstybės narės prašymu pateikiamus klausimus, susijusius su Susitarimo ir Protokolo taikymu.
   2.   Kai daroma nuoroda į šią dalį, taikomas Reglamento (ES) Nr. 182/2011 5 straipsnis.
   3 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Strasbūre 2012 m. gruodžio 12 d.
      
         
            Europos Parlamento vardu
         
         
            Pirmininkas
         
         M. SCHULZ
      
      
         
            Tarybos vardu
         
         
            Pirmininkas
         
         A. D. MAVROYIANNIS
      
   
   
      (1)  2012 m. lapkričio 21 d. Europos Parlamento pozicija (dar nepaskelbta Oficialiajame leidinyje) ir 2012 m. gruodžio 3 d. Tarybos sprendimas.
   
      (2)  OL L 57, 2012 2 29, p. 3.
   
      (3)  OL L 57, 2012 2 29, p. 5.
   
      (4)  OL L 57, 2012 2 29, p. 1.
   
      (5)  OL L 152, 2012 6 13, p. 28.
   
      (6)  OL L 55, 2011 2 28, p. 13.